## L’Institut Valencià de Cultura celebra el Dia Mundial del Teatre amb la posada en marxa del seu nou projecte de dramatúrgia ‘Inèdits’

*** ‘Inèdits’ proposa fomentar l’autoria valenciana a través de les lectures dramatitzades de tres textos seleccionats d’Ester Medrano, Arantxa Cortés i Isabel Martí
* Coincidint amb el Dia Mundial del Teatre, el 27 de març, es durà a terme la primera de les lectures dramatitzades**

L’Institut Valencià de Cultura, dependent de la Conselleria d’Educació, Cultura, Universitats i Ocupació, té entre els seus objectius fonamentals el de promoure i difondre el treball dels professionals de les arts escèniques valencianes i, en esta ocasió, ho fa posant en marxa el projecte ‘Inèdits’, una nova iniciativa per a donar visibilitat i fomentar l’autoria valenciana.

Esta iniciativa suposa un suport per a nous dramaturgs/turgues, intèrprets i directors/tores que tenen menys visibilitat, tal com afirma la directora adjunta d’Arts Escèniques de l’IVC María José Mora. “Amb este projecte apostem per impulsar la dramatúrgia valenciana i, en este cas, com el seu nom indica la inèdita i menys coneguda. A més, amb estes lectures dramatitzades busquem també afavorir el treball de directors i intèrprets que no col·laboren sovint amb l’IVC”.

‘Inèdits’, pretén donar continuïtat i projecció a textos d’autoria valenciana que l’IVC ha finançat en les ajudes d’escriptura dramàtica en la convocatòria d’ajudes al foment de les arts escèniques 2024.

Per a dur-ho a terme, s’han seleccionat 3 textos als quals se’ls ha concedit l’ajuda d’escriptura dramàtica en la convocatòria 2024. La comissió de selecció va estar formada per Sònia Alejo, en representació de l’Associació Valenciana d’Escriptores i Escriptors teatrals (AVEET); Juan Luís Mira, en representació de l’SGAE i María José Mora en representació de l’IVC.

**Lectures dramatitzades**

L’IVC ha programat les lectures dramatitzades d’estos textos en la sala 7 de l’edifici Rialto, amb assajos previs i la col·laboració tant de directors/tores i intèrprets com d’agents necessaris per al desenrotllament d’un text i la seua posada en escena. Les primeres sessions se celebraran els dies 27 i 28 de març, coincidint amb la celebració del Dia Mundial del Teatre.

En este sentit, María José Mora ha ressaltat que és “una satisfacció celebrar el Dia Mundial del Teatre donant espai a noves veus. Deixar-nos sorprendre per nous talents escènics i amerar-nos de les inquietuds que plantegen. Comprovar que els uns i els altres no estem tan allunyats i que en la unió de la paraula i el moviment s’arreplega tot, el passat i el futur”.

El text seleccionat per a esta primera tanda de lectures dramatitzades és *Las jirafas duermen de pie* d’Ester Medrano, amb direcció de Roberto Hoyo i les actrius i actors Marta Santandreu, Lucia Sáez, Lula Heredia, Alejandro A. Bolivar i Jon López.

Per la seua part, les lectures d’*I don’t wanna die at 27* d’Arantxa Cortés i *Tot esperant el bot* d’Isabel Martí, es realitzaran a la fi de setembre i octubre de 2025 i es troben actualment en fase de selecció de direcció i intèrprets.

Estos nous projectes se sumen als ja existents la intenció dels quals és donar suport a la creació valenciana i el treball dels professionals valencians com el Torneig de Dramatúrgia o Ínsula Dramataria Josep Lluis Sirera.

Fecha: 26/03/2025